Trond Amundsen (biolog)

Trond Amundsen (født 7. Februar 1957 i Bergen) er en norsk biolog. Han har siden 1998 vært professor i atferdsbiologi hos dyr (etologi) ved Institutt for biologi, NTNU, og var i perioden 1991–1998 førsteamanuensis samme sted.

Han tok sin doktorgrad (dr. philos.) ved Universitetet i Oslo i 1994. Temaet for avhandlingen var familiedynamikk hos fugler, basert på studier av toppskarv, meiser og svart-hvit fluesnapper: On the evolution of differential parental investment : hatching asynchrony, sex ratio, and egg size variation in birds.

Amundsen studerer dyrs atferd i et økologisk og evolusjonært perspektiv, med fokus på hvordan dyrenes atferd er tilpasset deres fysiske, biologiske og sosiale miljø. Han har særlig arbeidet med problemstillinger knyttet til foreldreomsorg, livshistorie og framfor alt seksuell seleksjon: hvordan dyrs atferd, utseende og kjønnsroller formes av konkurranse om partnere. Amundsen har vist at seksuell seleksjon kan fremme fargeprakt og konkurranse også hos hunner av ulike dyreslag, og ikke bare hos hanner. Han har sammen med medarbeidere vist at seksuell seleksjon kan være dynamisk i tid og rom, med sterkere konkurranse blant hanner når det er knapphet på hunner, og sterkere konkurranse blant hunner når det er knapphet på hanner.

Han har hatt flere postdocs knyttet til forskningsgruppen sin, og har undervist på bachelor-, master- og ph.d.-nivå innenfor emnene dyreatferd (etologi), adferdsøkologi, seksuell seleksjon, studiedesign, vitenskapsteori og vitenskapsetikk.

Amundsen har brukt en rekke fugle- og fiskearter som modeller i sin forskning, med blåstrupe og tangkutling som de viktigste. Han har også forsket på korallrevsfisk i Australia, og har engasjert seg i å formidle kunnskap om hvordan korallrevene i dag trues av klimaendringer.

Amundsen er medlem av Det Kongelige Norske Videnskabers Selskab. Han har vært aktiv i å formidle kunnskap om atferd, økologi og evolusjon til allmennheten, og i offentlig ordskifte om forskning, og i 2018 ble han tildelt NTNUs pris for forskningsformidling.

Publikasjoner (utvalg)

Referanser

Eksterne lenker 

 Amundsens profilside på ntnu.no
 Har vi korallrev om 50 år? Foredrag og debatt, Studentersamfundet i Trondhjem, 17. februar 2018 (YouTube)
Amundsen's Research Lab  Besøkt 8. januar 2018

Professorer ved NTNU
Norske biologiprofessorer